ปตท. ปั้นวังจันทร์วัลเลย์สู่ Smart City ชู 5G สร้างนวัตกรรมใหม่
ปตท. ปั้นวังจันทร์วัลเลย์สู่ Smart City ชู 5G สร้างนวัตกรรมใหม่
ปตท. ปั้นวังจันทร์วัลเลย์สู่ Smart City ชู 5G สร้างนวัตกรรมใหม่
14 ธ.ค. 2563

กลายเป็นประเด็นที่ทำให้ผู้คนมากมายรู้สึกตื่นเต้น และพูดถึงกันตลอดเวลา เมื่อ ปตท. ลุกขึ้นมาประกาศความพร้อมในการปั้น “วังจันทร์วัลเลย์” ให้กลายเป็น Smart City แห่งแรกของประเทศไทย พร้อมเปิด 7 พันธมิตรสานต่อโครงการ 5G x UAV SANDBOX สร้างนวัตกรรมใหม่ หวังช่วยต่อยอดความสำเร็จธุรกิจไทย

โดยโครงการนี้ถือเป็นการเปิดมิติใหม่ในการนำเทคโนโลยี 5G ช่วยเพิ่มขีดความสามารถในการพัฒนาเมืองอย่างยั่งยืน และเปิดโอกาสให้ผู้สนใจร่วมทดสอบเพื่อการวิจัยเป็นแห่งแรกของประเทศ พร้อมรับสิทธิพิเศษในการพัฒนาธุรกิจระยะยาว ซึ่งเป็นกลไกสำคัญในการพัฒนาวังจันทร์วัลเลย์ให้เป็นเมืองนวัตกรรมที่มีโครงสร้างพื้นฐานด้านวิทยาศาสตร์ เทคโนโลยี และสภาพแวดล้อมที่เหมาะสม นำไปสู่การเป็นอุตสาหกรรมเป้าหมายใหม่ (New S-Curve) ที่จะเป็นแรงขับเคลื่อนเศรษฐกิจของประเทศไทยในอนาคต
นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) กล่าวว่า โครงการพัฒนาพื้นที่วังจันทร์วัลเลย์เพื่อเขตนวัตกรรมระเบียงเศรษฐกิจภาคตะวันออก ตั้งอยู่ที่ ต.ป่ายุบใน อ.วังจันทร์ จ.ระยอง บนพื้นที่ 3,454 ไร่ เป็นโครงการที่ ปตท. มุ่งหวังที่จะสร้างความร่วมมือทุกภาคส่วน ช่วยขับเคลื่อนการวิจัยและพัฒนานวัตกรรมให้ประสบความสำเร็จในระดับที่สามารถนำไปสร้างธุรกิจใหม่ๆ

สำหรับโครงการดังกล่าวได้แนวคิดมาจาก Powering Thailand’s Transformation เพื่อยกระดับขีดความสามารถการแข่งขันและขับเคลื่อนประเทศให้ก้าวผ่านการเปลี่ยนแปลง พร้อมพัฒนาสังคมและยกระดับคุณภาพชีวิตของคนไทย
ดังนั้น ปตท. จึงได้ร่วมมือกับพันธมิตรทั้งภาครัฐและเอกชน 7 รายประกอบด้วย สำนักงานการบินพลเรือนแห่งประเทศไทย (CAAT) สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) สำนักงานพัฒนาวิทยาศาสตร์และเทคโนโลยีแห่งชาติ (สวทช.) สถาบันวิทยสิริเมธี (VISTEC) บริษัท ทรู คอร์ปอเรชั่น จำกัด (มหาชน) (TRUE) บริษัท แอดวานซ์ อินโฟร์ เซอร์วิส จำกัด (มหาชน) (AIS) และบริษัท โทเทิ่ล แอ็คเซ็ส คอมมูนิเคชั่น จํากัด (มหาชน) (DTAC) โดยใช้ประโยชน์จากเทคโนโลยี 5G ในการพัฒนาธุรกิจและนวัตกรรมต่างๆ

ทางด้าน นายวิทวัส สวัสดิ์-ชูโต ประธานเจ้าหน้าที่เทคโนโลยีและวิศวกรรม ปตท. กล่าวเสริมว่า โครงการ 5G x UAV SANDBOX เป็นการเปิดพื้นที่วังจันทร์วัลเลย์ให้ผู้สนใจทุกภาคส่วนได้ทดสอบนวัตกรรมต่างๆ ซึ่งจะช่วยเพิ่มศักยภาพความเร็วในการรับส่งข้อมูล เพื่อการตอบสนองที่ไวขึ้น ซึ่งปัจจุบันได้นำศักยภาพของ 5G ไปทดลองใช้เป็น Use cases ต่างๆ รวมถึง UAV (Unmanned Aerial Vehicle) และการจัดการการบิน โดย ปตท. และพันธมิตรร่วมพัฒนาโครงสร้างพื้นฐานและเทคโนโลยีมากมาย
เริ่มจากในส่วนของ CAAT สนับสนุนให้พื้นที่วังจันทร์วัลเลย์สามารถบินโดรนเพื่อการทดลองและทดสอบได้สะดวกมากยิ่งขึ้น และช่วยให้การอนุญาตปฏิบัติแตกต่างจากเงื่อนไขที่กำหนด ส่วนหน่วยงาน กสทช. ได้ช่วยบริหารและจัดสรรคลื่นความถี่ให้เกิดประโยชน์สูงสุด สนับสนุนการทดสอบ 5G ในพื้นที่ เพื่อใช้งานในเชิงพาณิชย์
ขณะที่ สวทช. กระทรวงการอุดมศึกษา วิทยาศาสตร์ วิจัยและนวัตกรรม ในฐานะผู้บริหารจัดการเขตนวัตกรรมระเบียงเศรษฐกิจพิเศษภาคตะวันออก (EECi) ให้การสนับสนุนการดำเนินการ UAV Sandbox ได้อย่างสะดวกและประสบความสำเร็จ ขับเคลื่อนการพัฒนาเทคโนโลยี ทักษะ ความรู้ด้านการบินโดรนแก่กลุ่มเป้าหมายที่สนใจ
นอกจากนี้ในส่วนของ AIS ได้ร่วมกับ VISTEC ทำการทดสอบและ พัฒนาโดรนวิศวกรรม เพิ่มประสิทธิภาพการบำรุงรักษาสินทรัพย์ ส่วนของ TRUE ได้ทดสอบและพัฒนาโดรนลาดตระเวนติดกล้องที่ควบคุมและเชื่อมต่อรับส่งข้อมูลแบบเรียลไทม์ ผ่านเครือข่ายอัจฉริยะ True5G  เพิ่มความมั่นใจในความปลอดภัยของพื้นที่ ขณะที่ DTAC ได้ทำการทดสอบกล้องตรวจการณ์อัจฉริยะ 5G สำหรับควบคุมจากทางไกลและถ่ายทอดข้อมูลความละเอียดสูง ให้การสั่งการรวดเร็วและภาพที่คมชัด
ด้วยนวัตกรรมใหม่ๆ ที่กำลังจะเกิดขึ้น ปตท. จึงขอเชิญชวนผู้ที่สนใจเข้าร่วมพัฒนาและใช้ระบบ Ecosystem ในโครงสร้างพื้นฐานและเทคโนโลยีร่วมกัน เพื่อให้เกิดประโยชน์สูงสุดในการพัฒนาธุรกิจใหม่ๆ โดยผู้เข้าร่วมโครงการฯ จะได้รับสิทธิพิเศษจากสำนักงานคณะกรรมการส่งเสริมการลงทุน ในการพัฒนาธุรกิจในระยะยาว ทั้งในส่วนของ ยกเว้นภาษีเงินได้นิติบุคคลสูงสุด 13 ปี ยกเว้นภาษีอากรขาเข้าเครื่องจักรและวัตถุดิบ
รวมทั้งยังมีการคิดภาษีเงินได้สำหรับบุคคลธรรมดาร้อยละ 17 ซึ่งต่ำที่สุดในเอเชีย สมาร์ทวีซ่าสำหรับผู้เชี่ยวชาญและครอบครัว พื้นที่ผ่อนปรนกฎระเบียบในการทำนวัตกรรม (Regulatory Sandbox) และศูนย์บริการด้านการลงทุนแบบเบ็ดเสร็จในที่เดียว (One Stop Service) เพื่ออำนวยความสะดวกแก่นักลงทุน โดยสามารถสอบถามรายละเอียดเพิ่มเติมได้ที่อีเมล [email protected]